Adrian Țuțuianu s-a remarcat în ultima lună prin atacurile la adresa companiilor cu capital străin, pe care le-a acuzat că și-au obligat angajații să participe la protestele anti-PSD și că scot profiturile din România, pentru a nu contribui la creșterea economică a țării noastre, afirmații dovedite a fi mincinoase conform datelor publcice prezentate de site-ul de fact-checking factual.ro.

Este interesant de văzut în aceste condiții de unde izvorăște patriotismul senatorului PSD, fost președinte al Cosniliului Județean Dâmbovița.

Declarațiile de avere ale familiei sale arată că sursa atașamentului față de capitalul autohton este banul public.

Întreaga familie a lui Țuțuianu este bugetară. Soția sa, Carmen Elena Țuțuianu, este auditor angajat din 2010 la Prefectura Dâmbovița și la Consiliul Județean Dâmbovița, în perioada în care soțul era parlamentar PSD și apoi președinte al Consiliului Județean (vezi declarații de avere în foto)

Chiar și fiica lui Adrian Țuțuianu, Ruxandra, și ea devenită vedetă după ce i-a calificat pe protestatari drept „oi” care îi provoacă „scârbă”, nu a reușit să-și găsească un job în sectorul privat, după un stagiu la Parlamentul European, pe lângă europarlamentarul PSD Viorica Dăncilă, ea fiind angajată ca jurist la Primăria Capitalei, condusă de Gabriela Firea (vezi declaratie de avere foto)

Adrian Țuțuianu însuși a fost un întreprinzător de succes, dar tot cu ajutorul bugetului public. Când era parlamentar, el a înființat un cabinet de avocatură la Târgoviște împreună cu soția președintelui PSD Târgoviște, Cristian Stan. În 2012 Țuțuianu s-a retras oficial din cabinetul de avocatură dar încasează în continuare bani de la acesta, sub formă de chirie pentru spațiul folosit de cabinet, peste 70 000 de lei pe an.

Ce este deosebit la acest cabinet de avocatură? România Curată scrie că primăriile din județul Dâmbovița, controlat în totalitate de PSD, au încheiat contracte de asistență juridică fix cu el: a primit în 2015 contracte de asistenţă juridică (prin atribuire directă) de la mai multe primării de comună din judeţul Dâmboviţa: Sălcioara, Mătăsaru, Gura Sutii, Moreni, Moroieni, Tătărani, Nucet, Dragomireşti, Cândeşti, Slobozia Moara, Vulcana Pandele, sumele fiind cuprinse între 1.400 şi 2.500 lei pe lună de la fiecare primărie timp de un an. Casa de avocatură a mai primit contracte fără licitaţie în 2015 şi de la Inspectoratul Şcolar Judeţean Dâmboviţa (2.000 lei/lună), Agenţia pentru Dezvoltare Sud Muntenia Călăraşi (6.000 lei/lună), Asociaţia Biroul pentru Cooperare Transfrontalieră România-Bulgaria Călăraşi (5.000 lei/lună), Serviciul Judeţean de Ambulanţă Dâmboviţa (1.200 lei/lună), Şcoala cu clasele I-VIII Odobeşti (1.000 lei), Universitatea Valahia din Târgovişte (2.000 lei/lună), Primăria oraşului Măcin-Tulcea (3.000 lei), Şcoala Gimnazială Dora Dalles Bucşani-Dâmboviţa (1.500 lei).